**NÁRODNÁ RADA SLOVENSKEJ REPUBLIKY**

 **IX. volebné obdobie**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Č.: KNR-UPV-4630/2025-4

**709a**

### S p o l o č n á s p r á v a

**výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 548/2003 Z. z. o Justičnej akadémii a o zmene a doplnení niektorých zákonov v znení neskorších predpisov (tlač 709) v druhom čítaní**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Ústavnoprávny výbor Národnej rady Slovenskej republiky ako gestorský výbor k vládnemu návrhu zákona, ktorým sa mení a dopĺňa **zákon č. 548/2003 Z. z. o Justičnej akadémii** a o zmene a doplnení niektorých zákonov v znení neskorších predpisov(tlač 709) podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č.  350/1996 Z. z. o rokovacom poriadku Národnej rady Slovenskej republiky v znení neskorších predpisov **spoločnú správu** výborov Národnej rady Slovenskej republiky.

I.

Národná rada Slovenskej republiky uznesením č. 870 z 8. apríla 2025 rozhodla o tom, že vládny návrh zákona, ktorým sa mení a dopĺňa **zákon č. 548/2003 Z. z. o Justičnej akadémii** a o zmene a doplnení niektorých zákonov v znení neskorších predpisov (tlač 709) prerokuje v druhom čítaní a pridelila ho na  prerokovanie týmto výborom:

**Ústavnoprávnemu výboru** Národnej rady Slovenskej republiky,

**Výboru** Národnej rady Slovenskej republiky **pre financie a rozpočet,**

**Výboru** Národnej rady Slovenskej republiky **pre vzdelávanie, vedu, mládež, šport a  cestovný ruch.**

Určila zároveň Ústavnoprávny výbor Národnej rady Slovenskej republiky ako gestorský výbor a lehoty na prerokovanie vládneho návrhu zákona v druhom čítaní vo výboroch.

**II.**

 Poslanci Národnej rady Slovenskej republiky, ktorí nie sú členmi výborov, ktorým bol vládny návrh zákona pridelený, **neoznámili v určenej lehote** gestorskému výboru **žiadne stanovisko** k predmetnému vládnemu návrhu zákona (§ 75 ods. 2 zákona o rokovacom poriadku Národnej rady Slovenskej republiky).

**III.**

Vládny návrh zákona, ktorým sa mení a dopĺňa **zákon č. 548/2003 Z. z. o Justičnej akadémii** a o zmene a doplnení niektorých zákonov v znení neskorších predpisov (tlač 709) prerokovali výbory a odporúčali ho **schváliť:**

**Ústavnoprávny výbor** Národnej rady Slovenskej republiky uznesením č. 294 z 22. mája 2025,

**Výbor** Národnej rady Slovenskej republiky **pre financie a rozpočet** uznesením č. 206 z 21. mája 2025 a

**Výbor** Národnej rady Slovenskej republiky **pre vzdelávanie, vedu, mládež, šport a  cestovný ruch** uznesením č. 84 z 22. mája 2025.

IV.

 Z uznesení výborov Národnej rady Slovenskej republiky uvedených v III. bode tejto spoločnej správy vyplývajú tieto **pozmeňujúce a doplňujúce návrhy:**

1. **V čl. I  bode 2** sa v poznámke pod čiarou k odkazu 3 dopĺňajú slová „§ 5 písm. o) zákona č. 18/2018 Z. z. o ochrane osobných údajov a o zmene a doplnení niektorých zákonov v znení neskorších predpisov.“.

Rozšírenie odkazu aj na zákon č. 18/2018 Z. z. nakoľko predmetná úprava nemusí vždy spadať pod pôsobnosť všeobecného nariadenia o ochrane údajov.

**Ústavnoprávny výbor NR SR**

**Výbor NR SR financie a rozpočet**

**Výbor NR SR pre vzdelávanie, vedu, mládež, šport a  cestovný ruch**

**Gestorský výbor odporúča schváliť.**

1. **V čl. I 3. bode v § 3a ods. 3 písm. b)** sa slovo „a“ nahrádza čiarkou a za slovo „prokurátora“ sa vkladajú slová „a právnikom Centra právnej pomoci“.

Uvedeným novelizačným bodom sa sleduje zosúladenie navrhovaného znenia §3a, ktorý upravuje cieľové skupiny jednotlivých vzdelávacích aktivít Justičnej akadémie s návrhom zákona, ktorým sa mení a dopĺňa zákon č. 327/2005 Z. z. o poskytovaní právnej pomoci osobám v materiálnej núdzi a o zmene a doplnení zákona č. 586/2003 Z. z. o advokácii a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení zákona č. 8/2005 Z. z. v znení neskorších predpisov a ktorým sa menia a dopĺňajú niektoré zákony, ktorý bol Národnou radou Slovenskej republiky schválený 8. apríla 2025. Podľa tohto návrhu zákona do skupiny subjektov, ktorým sa bude zabezpečovať vzdelávanie prostredníctvom Justičnej akadémie majú patriť aj právnici Centra právnej pomoci. Navrhuje sa preto, aby sa právnikom centra vzdelávacie aktivity poskytovali po novom v rámci sekundárnej cieľovej skupiny.

**Ústavnoprávny výbor NR SR**

**Výbor NR SR financie a rozpočet**

**Gestorský výbor odporúča schváliť.**

1. **V čl. I 9. bode** sa za slovo „akadémie“ vkladajú slová „aspoň 15 dní“.

Navrhuje sa výslovne upraviť minimálnu lehotu trvania zverenia informácií o uchádzačoch o funkciu riaditeľa pred uskutočnením výberového konania. Pôvodne navrhovaná úprava je v tomto smere nedostatočná.

**Ústavnoprávny výbor NR SR**

**Výbor NR SR financie a rozpočet**

**Gestorský výbor odporúča schváliť.**

1. **V čl. I sa za 10. bod vkladá nový 11. bod,** ktorý znie:

„11. V § 8 sa za odsek 6 vkladá nový odsek 7, ktorý znie:

„(7) Pred uplynutím funkčného obdobia zaniká výkon funkcie riaditeľa aj neodstránením dôvodov nezlučiteľnosti výkonu funkcie podľa odseku 1 do 30 dní odo dňa rozhodnutia rady o povinnosti ich odstrániť.“.

Doterajšie odseky 7 a 8 sa označujú ako odsek 8 a 9.“.

Nasledujúce body sa primerane prečíslujú.

Do návrhu zákona sa dopĺňa absentujúca úprava riešenia následok vzniku nezlučiteľnosti výkonu funkcie riaditeľa s inou – najmä verejnou – funkciou. Na tento účel sa navrhuje mechanizmus, kedy Rada Justičnej akadémie vyzve riaditeľa na odstránenie dôvodov nezlučiteľnosti a ak sa tak nestane do 30 dní od výzvy rady, tak funkcia riaditeľa skončí zo zákona.

**Ústavnoprávny výbor NR SR**

**Výbor NR SR financie a rozpočet**

**Gestorský výbor odporúča schváliť.**

1. **V čl. I 11. bode sa v § 10 ods. 4** na konci pripája táto veta: „Zástupcovi riaditeľa, ktorý nie je sudcom alebo prokurátorom, vzniká dňom vymenovania do funkcie zástupcu riaditeľa pracovnoprávny vzťah s akadémiou.8b)“.

Vzhľadom na absenciu úpravy vzťahu zástupcu riaditeľa, ktorý nie je sudcom ani prokurátorom s akadémiou sa navrhuje výslovné doplnenie tejto úpravy po vzore funkcie riaditeľa akadémie uvedenom v § 10 ods. 3 posledná veta.

**Ústavnoprávny výbor NR SR**

**Výbor NR SR financie a rozpočet**

**Gestorský výbor odporúča schváliť.**

1. **V čl. I 16. bode v § 14 odsek 7** znie:

„(7) Ak lehota na vykonanie opravnej skúšky alebo ďalšej opravnej skúšky uplynie počas trvania materskej dovolenky, otcovskej dovolenky alebo rodičovskej dovolenky uchádzača, uchádzač má právo vykonať opravnú skúšku alebo ďalšiu opravnú skúšku po skončení trvania materskej dovolenky, otcovskej dovolenky alebo rodičovskej dovolenky v najbližšom termíne určenom podľa § 12 ods. 4 .“.

Z dôvodu jednoznačnosti právnej úpravy vykonania opravnej skúšky alebo ďalšej opravnej skúšky uchádzačom, ktorý nemohol vykonať tieto skúšky z dôvodu trvania materskej, rodičovskej alebo otcovskej dovolenky, sa navrhuje, aby takýto uchádzač ma právo vykonať opravnú alebo ďalšiu opravnú skúšku v prvom možnom termíne po skončení uvedenej prekážky.

**Ústavnoprávny výbor NR SR**

**Výbor NR SR financie a rozpočet**

**Gestorský výbor odporúča schváliť.**

1. **V čl. II** sa slová „1. mája“ nahrádzajú slovami „1. augusta“.

V súvislosti so zmenou účinnosti zákona sa vykonajú nasledovné zmeny:

* v čl. I bode 18 § 17b vrátane nadpisu sa slová „1. mája“ vo všetkých tvaroch nahrádza slovami „1. augusta“ v príslušnom tvare,
* v čl. I bode 18 § 17b ods. 1 sa slová „30. júna“ nahrádzajú slovami „30. septembra“ a slová „31. mája“ sa nahrádzajú slovami „31. augusta“,
* v čl. I bode 18 § 17b ods. 2 sa slová „30. apríla“ nahrádzajú slovami „31. júla“.

Vzhľadom na priebeh legislatívneho procesu, potreby dodržania ústavnej 15 dňovej lehoty pre prezidenta Slovenskej republiky [čl. 102 ods. 1 písm. o) Ústavy Slovenskej republiky] a primeranej lehoty na zverejnenie zákona v Zbierke zákonov Slovenskej republiky, ako aj zabezpečenia dostatočnej legisvakančnej lehoty pre adresátov právnej normy, sa primerane posúva navrhovaná účinnosť zákona.

**Ústavnoprávny výbor NR SR**

**Výbor NR SR financie a rozpočet**

**Výbor NR SR pre vzdelávanie, vedu, mládež, šport a  cestovný ruch**

**Gestorský výbor odporúča schváliť.**

 Gestorský výbor **odporúča hlasovať** spoločne o uvedených pozmeňujúcich a doplňujúcich návrhoch **(body 1 až 7)**, s odporúčaním **schváliť**.

V.

 **Gestorský výbor** na základe stanovísk výborov k vládnemu návrhu zákona, ktorým sa mení a dopĺňa **zákon č. 548/2003 Z. z. o Justičnej akadémii** a o zmene a doplnení niektorých zákonov v znení neskorších predpisov (tlač 709) odporúča Národnej rade Slovenskej republiky predmetný vládny návrh zákona **schváliť** v znení pozmeňujúcich a doplňujúcich návrhov uvedených v tejto spoločnej správe.

**Spoločná správa** výborov Národnej rady Slovenskej republiky o prerokovaní  vládneho návrhu zákona, ktorým sa mení a dopĺňa zákon č. 548/2003 Z. z. o Justičnej akadémii a o zmene a doplnení niektorých zákonov v znení neskorších predpisov v druhom čítaní (tlač 709a) bola schválená uznesením Ústavnoprávneho výboru Národnej rady Slovenskej republiky č. 315 z 27. mája 2025.

Týmto uznesením výbor zároveň poveril spoločnú spravodajkyňu **Zuzanu** **Plevíkovú,** aby na schôdzi Národnej rady Slovenskej republiky informovala o výsledku rokovania výborov a pri rokovaní o predmetnom návrhu zákona predkladala návrhy v zmysle príslušných ustanovení zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov a určil poslancov Richarda Glücka,  Richarda Eliáša, Adama Lučanského, Štefana Gašparoviča, Miroslava Čellára a Tibora Gašpara za  náhradníkov spravodajkyne.

 Miroslav Čellár v. r.

 predseda Ústavnoprávneho výboru

 Národnej rady Slovenskej republiky

Bratislava 27. mája 2025